|  |
| --- |
| **Kontor/afdeling**Center for FOR, Center for ERH og EE**Dato**29. august 2016**J nr.** 2015-5534 |

**Høring af forslag til bekendtgørelse om energivirksomheders og bygningsejeres oplysning af elforbrugere og slutkunder om energiforbrug og fakturering samt indkaldelse til informationsmøde**

Energistyrelsen sender hermed et udkast til bekendtgørelse om energivirksomheder og bygningsejeres oplysning af elforbrugere og slutkunder om energiforbrug og fakturering i høring og indkalder samtidigt til informationsmøde om bekendtgørelsen.

Baggrunden for udstedelsen af bekendtgørelsen er implementering af artikel 10 og 11 i EU’s energieffektivitetsdirektiv. Energistyrelsen foretog ultimo 2014 en høring over et regelgrundlag til implementering af energieffektivitetsdirektivets artikel 10 og 11, men fandt på grundlag af høringssvarene behov for yderligere undersøgelser af såvel omkostninger og besparelsespotentiale ved hyppig faktureringsoplysninger. Der er på dette grundlag udarbejdet et nyt udkast til bekendtgørelse.

Det foreslås bl.a. i bekendtgørelsen, at:

* energivirksomheder skal give elforbrugere og slutkunder med et direkte kundeforhold faktureringsoplysninger om faktisk forbrug af el, naturgas, fjernvarme og fjernkøling minimum fire gange årligt,
* energivirksomheder kan opfylde forpligtelsen ved at stille en hjemmeside til rådighed, hvor elforbrugere og slutkunder med manuelt aflæste målere frivilligt kan indtaste forbrugsdata, og hvor selskaberne derefter vil være forpligtede til at udarbejde og fremsende faktureringsoplysninger,
* varmedistributionsvirksomheder og fjernkølingsvirksomheder skal sende faktureringsoplysningerne direkte til slutkunder med fjernaflæste målere,
* alle elforbrugere og slutkunder af energi faktureres på baggrund af deres energiforbrug mindst én gang om året (dvs. inkl. beboere i flerbrugerejendomme), samt
* indføre en dispensationsmulighed i de tilfælde, hvor det kan dokumenteres, at det ikke er økonomisk begrundet at fremsende faktureringsoplysninger op til fire gange årligt.

Det er vurderet, at bekendtgørelsen vil medføre administrative omkostninger for erhvervet på 3,6 mio. kr. om året. Bekendtgørelsen vurderes ikke at medføre øvrige væsentlige erhvervsøkonomiske konsekvenser.

I forbindelse med høringen vil der blive afholdt et informationsmøde ang. kravene i bekendtgørelsen, hvor Energistyrelsen vil redegøre nærmere for de foreslåede krav og begrundelsen for disse. Dette møde afholdes mandag den 12. september 2016 kl. 14.15 i Energistyrelsens kantine. Tilmelding skal ske pr. mail til Mads Holt Hansen på mhh@ens.dk senest torsdag den 8. september 2016 kl. 12.00.

Eventuelle bemærkninger til bekendtgørelsen bedes sendt til ens@ens.dk med kopi til Mette Louise Horneman på mlho@ens.dk senest tirsdag den 27. september 2016 kl. 12.00.

Med venlig hilsen

Kristian Will Jørgensen